**Ministru kabineta noteikumu projekts par grozījumiem Ministru kabineta 2015.gada 30.jūnija noteikumos Nr.333 “Noteikumi par Latvijas būvnormatīvu LBN 201-15 "Būvju ugunsdrošība"”, Ministru kabineta 2015.gada 30.jūnija noteikumos Nr.332 “Noteikumi par Latvijas būvnormatīvu LBN 221-15 "Ēku iekšējais ūdensvads un kanalizācija"”, Ministru kabineta 2015.gada 16.jūnija noteikumos Nr.310 “Noteikumi par Latvijas būvnormatīvu LBN 231-15 "Dzīvojamo un publisko ēku apkure un ventilācija"”, Ministru kabineta 2015.gada 9.jūnija noteikumos Nr.294 “Noteikumi par Latvijas būvnormatīvu LBN 261-15 "Ēku iekšējā elektroinstalācija"” sākotnējās ietekmes novērtējuma apvienotais ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Apstiprinot Ministru kabineta noteikumu “Būvju vispārīgo prasību būvnormatīvs LBN 200-21” projektu un tādējādi apvienojot divus Latvijas būvnormatīvus - LBN 208-15 „Publiskas būves” (apstiprināts ar Ministru kabineta 2015.gada 30.jūnija noteikumiem Nr.331) un LBN 211-15 “Dzīvojamās ēkas” (apstiprināts ar Ministru kabineta 2015.gada 30.jūnija noteikumiem Nr.340), tajos iekļautās prasības attiecībā uz ugunsdrošību un inženiertīkliem ir pārceltas uz atbilstošas jomas būvnormatīviem, attiecīgi veicot grozījumus virknē Ministru kabineta noteikumos un vienlaikus pilnveidojot minēto regulējumu:  Ministru kabineta 2015.gada 30.jūnija noteikumos Nr.333 “Noteikumi par Latvijas būvnormatīvu LBN 201-15 "Būvju ugunsdrošība"” (turpmāk – Noteikumu projekts LBN 201-15), Ministru kabineta 2015.gada 30.jūnija noteikumos Nr.332 “Noteikumi par Latvijas būvnormatīvu LBN 221-15 "Ēku iekšējais ūdensvads un kanalizācija"”(turpmāk – Noteikumu projekts LBN 221-15), Ministru kabineta 2015.gada 16.jūnija noteikumos Nr.310 “Noteikumi par Latvijas būvnormatīvu LBN 231-15 "Dzīvojamo un publisko ēku apkure un ventilācija"”(turpmāk – Noteikumu projekts LBN 231-15), Ministru kabineta 2015.gada 9.jūnija noteikumos Nr.294 “Noteikumi par Latvijas būvnormatīvu LBN 261-155 "Ēku iekšējā elektroinstalācija"”(turpmāk – Noteikumu projekts LBN 261-15).  Noteikumi stāsies spēkā 2021.gada 1.novembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts par grozījumiem Ministru kabineta 2015.gada 30.jūnija noteikumos Nr.333 “Noteikumi par Latvijas būvnormatīvu LBN 201-15 "Būvju ugunsdrošība"”, Ministru kabineta 2015.gada 30.jūnija noteikumos Nr.332 “Noteikumi par Latvijas būvnormatīvu LBN 221-15 "Ēku iekšējais ūdensvads un kanalizācija"”, Ministru kabineta 2015.gada 16.jūnija noteikumos Nr.310 “Noteikumi par Latvijas būvnormatīvu LBN 231-15 "Dzīvojamo un publisko ēku apkure un ventilācija"”, Ministru kabineta 2015.gada 9.jūnija noteikumos Nr.294 “Noteikumi par Latvijas būvnormatīvu LBN 261-15 "Ēku iekšējā elektroinstalācija"” izstrādāti pēc Ekonomikas ministrijas iniciatīvas, pamatojoties uz Būvniecības likuma 5. panta pirmās daļas 3. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā, ka “Būvju vispārīgo prasību būvnormatīvā LBN 200-21” ir apvienoti divi Latvijas būvnormatīvi - LBN 208-15 „Publiskas būves” (apstiprināts ar Ministru kabineta 2015.gada 30.jūnija noteikumiem Nr.331) (turpmāk – LBN 208-15) un LBN 211-15 “Dzīvojamās ēkas” (apstiprināts ar Ministru kabineta 2015.gada 30.jūnija noteikumiem Nr.340) (turpmāk – LBN 211-15) ir jāveic grozījumi vairākos Latvijas būvnormatīvos - Noteikumu projektā LBN 201-15, Noteikumu projektā LBN 221-15, Noteikumu projekts LBN 231-15 un Noteikumu projektā LBN 261-15, jo LBN 208-15 un LBN 211-15 bija noteiktas prasības arī ugunsdrošībai un inženiertīkliem. Līdz ar to šīs prasības ir pārceltas uz attiecīgiem Latvijas būvnormatīviem.  ***Prasības, kuras precizētas esošajā būvnormatīvā vai pārceltas uz Noteikumu projektu LBN 201-15***  Precizēti termini “atklāta būve” un “sprādzienbīstama telpa”, lai padarītu tos vieglāk saprotamus pielietošanai praksē.  Papildināti III, IV un V būvju un telpu lietošanas veidi ar tajā ietilpstošajiem būvēm un to funkcionālajām grupām no LBN 208-15 1.pielikuma. Tāpat papildināts ar prasībām par ugunsnoturību speciālām izglītības iestādēm, kas nodrošina internāta pakalpojumus, medicīnas un sociālās rehabilitācijas centriem, ilgstošas sociālās aprūpes un sociālās rehabilitācijas institūcijām un citām sociālās aprūpes iestādēm, kā arī kultūras un izklaides iestāžu būvēm, kurās ir skatuves ar šņorbēniņiem.  Izglītības iestādes, kas īsteno pirmsskolas izglītības programmu, projektē U1 un U2 ugunsnoturības pakāpes būvēs, kur augstākā stāva grīdas līmeņa atzīme ir līdz 8 metriem, vai vienstāva U3 ugunsnoturības pakāpes būvē. Pieļaujams izglītības iestādes, kas īsteno pirmsskolas izglītības programmu, projektēt U1 un U2 ugunsnoturības pakāpes būves, kur augstākā stāva grīdas līmeņa atzīme augstāka par 8 metriem, pirmajā stāvā un otrajā stāvā, kas tiek veidots kā atsevišķs ugunsdrošības nodalījums ar papildus izeju uz āru – *pārcelta prasība no LBN 208-15 90.punkts, to precizējot.*  Ilgstošas sociālās aprūpes un sociālās rehabilitācijas institūciju un citu sociālās aprūpes iestāžu būves, kas paredzētas bērniem ar garīgās attīstības traucējumiem vai personām ar garīgiem traucējumiem, projektē U1 un U2 ugunsnoturības pakāpes būvēs, kur augstākā stāva grīdas līmeņa atzīme ir līdz 8 metriem vai vienstāva U3 ugunsnoturības pakāpes būvē. Pieļaujams ilgstošas sociālās aprūpes un sociālās rehabilitācijas institūciju un citu sociālās aprūpes iestāžu būves, kas paredzētas bērniem ar garīgās attīstības traucējumiem vai personām ar garīgiem traucējumiem, projektēt U1 un U2 ugunsnoturības pakāpes būves, kur augstākā stāva grīdas līmeņa atzīme augstāka par 8 metriem, pirmajā stāvā un otrajā stāvā, kas tiek veidots kā atsevišķs ugunsdrošības nodalījums ar papildus izeju uz āru – *pārcelts LBN 208-15 107.punkts, to precizējot.*  Kultūras un izklaides iestāžu būves, kurās ir skatuves ar šņorbēniņiem, projektē kā U1 un U2 ugunsnoturības pakāpes būves - *pārcelts no LBN 208-15 113.punkts.*  Pārceltas arī prasības dažādām būvkonstrukcijām attiecībā uz ugunsreakcijas klasi būvizstrādājumiem.  Skatuves planšetes (horizontālās plaknes) nesošās konstrukcijas projektē no A1 ugunsreakcijas klases būvizstrādājumiem. Konstrukciju segums var būt no būvizstrādājuma, kuru ugunsreakcijas klase ir ne zemāka par B-s1, d0 - *pārcelts no LBN 208-15 47.punkts.*  Kultūras, izklaides un sporta būvēs piekargriestu karkasi un pildmateriāli izbūvējami atkarībā no būves ugunsnoturības pakāpes:  U1 ugunsnoturības pakāpes būvēs piekargriestu karkass no A1 un piekargriestu pildmateriāli no B-s1, d0 ugunsreakcijas klases būvizstrādājumiem, bet U2 ugunsnoturības pakāpes būvēs piekargriestu karkass un piekargriestu pildmateriāli no B-s1, d0 ugunsreakcijas klases būvizstrādājumiem*- pārcelts no LBN 208-15 47.punkts.*  Transformējamu tribīņu nesošajām konstrukcijām jābūt ar ugunsreakcijas klasi A1- *pārcelts no LBN 208-15 49.punkts.*  Izeju no lifta stāvā ar citu (ne publiskas telpas) lietošanas veidu paredz caur ugunsdrošības priekštelpu. Ja lifts savieno vismaz divus ugunsdrošības nodalījumus, lifta šahtas būvkonstrukciju ugunsizturība un būvizstrādājumu ugunsreakcijas klase atbilst ugunsdrošības nodalījuma būvkonstrukciju ugunsizturībai un būvizstrādājumu ugunsreakcijas klasei - *pārcelts no LBN 208-15 69.punkts.*  Sporta būvju divstāvu un vairākstāvu zemtribīņu telpas projektē kā atsevišķu ugunsdroši atdalītu telpu, būvkonstrukciju ugunsizturības robežai un ugunsreakcijas klasei jāatbilst U1 vai U2 ugunsnoturības pakāpes būvēm. Vienstāva zemtribīņu palīgtelpu ugunsnoturības pakāpei jāatbilst tribīņu būvju ugunsnoturības pakāpei - *pārcelts no LBN 208-15 124.punkts, to pecizējot.*  Atklāto sporta būvju tribīņu nesošās konstrukcijas ar neizmantojamu zemtribīņu telpu un vairāk nekā 20 rindām projektē no A1 ugunsreakcijas klases būvizstrādājumiem, un būvkonstrukciju ugunsizturība ir R60. Ja rindu skaits ir līdz 20, būvizstrādājumu ugunsreakcijas klases un būvkonstrukciju ugunsizturība nav normēta - *pārcelts no LBN 208-15 125.punkts.*  Dzīvokļa iekšējo kāpņu ugunsreakcijas klase netiek normēta - *pārcelta no LBN 211-15 1.pielikuma 2.piezīme*.  Precizēts 39.punkts, kur noteikts, ka būvēm, kuru augstākā stāva grīdas līmeņa atzīme pārsniedz astoņus metrus, nodrošina ugunsdzēsības piebrauktuvi vismaz no vienas garenfasādes puses visā tās garumā. Ja būve, kuras augstākā stāva grīdas līmeņa atzīme pārsniedz astoņus metrus, ir platāka par:   * 36 metriem, ugunsdzēsības piebrauktuves nepieciešamas pie abām garenfasādēm vismaz 50 % garumā no katras garenfasādes puses; * 100 metriem, ugunsdzēsības piebrauktuves nepieciešamas pa visu būves perimetru vismaz 50 % garumā no katras fasādes puses.   Ir precizēts 55.punkts, kur noteikts, ka ugunsdrošās konstrukcijās iebūvētos ailu veramos aizpildījumus aprīko ar pašaizvēršanās mehānismiem, kuri ugunsgrēka gadījumā ailas aizver, lai nepieļautu ugunsgrēka un degšanas produktu izplatīšanos. Šī prasība neattiecas uz inženiertīklu šahtu (kanālu) revīzijas lūkām, veramiem ailu aizpildījumiem mazstāvu dzīvojamās ēkās, dzīvokļu durvīm, kā arī veramām durvīm tehnisko iekārtu telpās, kuru platība ir mazāka par 10 m2 un ugunsslodze nepārsniedz 300 MJ/m2, un tās pastāvīgi tiek uzturētas aizvērtā stāvoklī (aizslēgtas).  Noteikumu projekts papildināts ar punktu, ka IV lietošanas veida būvēs skatuves bloku ar šņorbēniņiem veido kā ugunsdrošības nodalījumu, ja skatītāju zālē ir vismaz 800 sēdvietas. Ugunsdrošības nodalījuma norobežojušā konstrukcijā starp skatuves bloku un skatītāju zāli paredz ailu aizpildījumu ar ugunsizturību vismaz EI-60 un skatuves blokā ar šņorbēniņiem ierīko automātisko ugunsdzēsības sistēmu – *prasība pārcelta no LBN 208-15 - 114.punkts, to precizējot.*  Papildināts 62.punkts ar atsevišķi ugunsdroši atdalītām telpām:   * skatuves bloku ar šņorbēniņiem, ja skatītāju zāle sēdvietu skaits ir līdz 800; * IVa lietošanas veida būvēs bērnu grupas telpas, kuras paredzētas pirmskolas vecuma bērniem; * apkures katla telpu, izņemot U3 lietošanas veida būvēs; * uguņošanas ierīču un skatuves pirotehnisko izstrādājumu uzglabāšanas telpu; * atkritumu savākšanas kameru- *pārcelts no LBN 208-15 94.punkts, to papildinot ar atsevišķi ugunsdroši atdalītām telpām.*   Būvnormatīva 79.punkts precizēts, nosakot, ka būvēs, kuru augstums no brauktuves (zemes) līmeņa līdz dzegai vai parapeta augšmalai ir lielāks par 10 metriem, no katras kāpņu telpas, kas ved līdz pēdējam (augšējam) stāvam, izbūvē izeju uz bēniņiem caur ugunsdrošām durvīm vai lūku ar minimālo brīvo izmēru 0,6 x 0,8 metri un stacionāri piestiprinātām vertikālām vai izvāžamām kāpnēm no A1 ugunsreakcijas klases būvizstrādājumiem ar minimālo platumu 0,6 metri. Ugunsdrošo lūku var neparedzēt U3 ugunsnoturības pakāpes ēkās. Tāpat ir precizēts 81.1.1.apakšpunkts, nosakot ugunsdrošās lūkas minimālo brīvo izmēru, kā arī 81.1.2. apakšpunkts, nosakot, ka ugunsdrošās durvis var neparedzēt U3 ugunsnoturības pakāpes ēkās.  Patreizējā LBN 201-15 redakcijā visām ēkām kuru jumtu slīpums ir līdz 40 grādiem jāveido 600 mm augsti norobežojumi, bet papildus vēl ir iestrādāta prasība pret norobežojošo konstrukciju balstiem 5 kN un pašām konstrukcijām 12 kN. Šāda veida izstrādājumus nepiedāvā neviens ražotājs, līdz ar to šāda noturība un tik liela slīpuma jumtiem ir absurda. LBN 201-15 apskata Valsts ugunsdzēsības un glābšanas dienesta prasības un viņiem norobežojošās konstrukcijas ir mazāk nepieciešamas nekā drošības sistēmas, tāpēc ir veikti grozījumi, kuri paredz izvēlēties starp drošības sistēmu un norobežojošo konstrukciju un izvēle var būt tikai līdz 10 grādiem, jo slīpākiem jumtiem no norobežojošās konstrukcijas nav jēgas.  Standartā LVS EN 795:2012 “Individuālie aizsarg līdzekļi kritienu novēršanai no augstuma. Piekares ierīces” noteiktas prasības izstrādājumu atbilstībai drošības standartiem. Attiecībā uz prasībām jumtiem, precizēts 81.2.apakšpunkts, kur noteiktas drošības prasības, ka jumtiem ar slīpumu līdz 10° pa tā perimetru ierīko vismaz 600 mm augstu parapetu, nožogojumu vai jumta drošības sistēmas (sliedes, troses) vai drošības stiprinājumus. Jumtiem ar slīpumu virs 10° ierīko atbilstoši būves jumta konfigurācijai jumta drošības sistēmas (sliedes, troses) vai drošības stiprinājumus. Drošības sistēmām un drošības stiprinājumiem jāiztur slodze vismaz 12 kN, jumta nožogojumam jāiztur vismaz 300 N slodze.  83.punkts precizēts, nosakot izņēmuma gadījumus, ja dažādos līmeņos jumta daļām ir izbūvēta katrai sava izeja uz attiecīgās jumta daļas, tās vairs nav jāaprīko papildus ar ārējām ugunsdzēsības kāpnēm, tas ir, ja būves jumti ir dažādos līmeņos un augstumu starpība ir lielāka par 1 metru līdz 10 metriem, attiecīgās jumta daļas savieno ar ārējām ugunsdzēsības kāpnēm, kas izgatavotas ar minimālo platumu 0,6 metri no A1 ugunsreakcijas klases materiāla. Ja dažādos līmeņos esošām jumta daļām ir izbūvēta katrai sava izeja uz attiecīgās jumta daļas, tad tās nav jāsavieno ar ārējām ugunsdzēsības kāpnēm. Mazstāvu apbūvē un ieejas mezglu jumti nav jāsavieno ar ārējām ugunsdzēsības kāpnēm.  Precizēts ir arī 98.6.apakšpunkts, kas nosaka evakuācijas ceļš neved cauri telpām, kuru mainīgā ugunsslodze pārsniedz 1200 MJ/m2, izņemot gadījumus, kad evakuācija paredzēta no V lietošanas veida telpām, kuras iebūvētas VI lietošanas veida telpās ar mainīgo ugunsslodzi virs 1200 MJ/m2 vai evakuācija paredzēta no VI lietošanas veida telpām ar mainīgo ugunsslodzi virs 1200 MJ/m2 un ir ievērotas šā būvnormatīva 102. un 141. punkta prasības un pielikumā 6. tabulā noteiktais maksimālais attālums līdz tuvākajai evakuācijas izejai.  Ja kāpņu telpa vai lifta šahta savieno ēkas pazemes daļu (tai skaitā cokolstāvs) ar ēkas virszemes daļu, ieejas/izejas no kāpņu telpas un liftu šahtas ēkas pazemes daļā paredz caur ugunsdrošības priekštelpām – *prasība pārcelta no LBN 211-15 - 61.un 69.punkts, to precizējot.*  Precizēta 104.punkta redakcija, nosakot, ka no būves, tās ugunsdrošības nodalījumiem un būves stāviem (tai skaitā antresolstāviem), kur pastāvīgi uzturas būves lietotāji, jānodrošina iespēja evakuēties vismaz pa divām atsevišķām un dažādās vietās izvietotām evakuācijas izejām, izņemot šā būvnormatīva 112. punktā minētos gadījumus.  Papildināts ar jaunu punktu - evakuācijas izejas tikai pa ārējām atklātām slīpām vai vītņveida kāpnēm var paredzēt būvēm, kuru augstākā stāva grīdas līmeņa atzīme nepārsniedz 8 metrus.  Precizēta 108.punkta redakcija attiecībā uz evakuācijas izejām: vienu no evakuācijas izejām no būves stāviem var paredzēt caur citu ugunsdrošības nodalījumu. Pārējām evakuācijas izejām jāatbilst šā būvnormatīva 101.1., 101.3. vai 101.4. apakšpunktā minētajām prasībām. Evakuāciju atļauts paredzēt tikai caur vienu ugunsdrošības nodalījumu, izņemot gadījumu, ja ir ievērotas šā būvnormatīva 102., 141. punkta un pielikumā 6. tabulā noteiktais maksimālais attālums līdz tuvākajai citai evakuācijas izejai, kas atbilst šā būvnormatīva 101.1., 101.3. vai 101.4. apakšpunkta prasībām.  Attiecībā uz izejām no ugunsaizsargātām telpām precizēts 122.punkts, kas nosaka, ka izejas no ugunsaizsargātām kāpņu telpām zemes virsmas līmenī ierīko tieši uz āru vai caur ugunsdroši atdalītu telpu, kuras būvkonstrukciju ugunsizturība un būvizstrādājumu ugunsreakcijas klase atbilst kāpņu telpu būvkonstrukciju ugunsizturībai un būvizstrādājumu ugunsreakcijas klasei. Prasības būvkonstrukciju ugunsizturībai un ugunsreakcijas klasei neattiecas uz vējtveriem.  Noteikumu projekts papildināts ar 2 jauniem punktiem attiecībā par prasībām dūmu izvades ailām, nosakot, ja dūmu izvades aila atrodas augstāk par diviem metriem no telpas grīdas līmeņa, tai nodrošina manuālo tālvadību ar distances vadības ierīci (atvēršanai un aizvēršanai), kas atrodas pie evakuācijas izejas no aizsargājamās telpas un brīvi pieejama no telpas grīdas līmeņa;  VI un VII lietošanas veida būvēs un telpās, kuras aizsargātas ar automātisko ugunsdzēsības sistēmu, dūmu izvades ailu kopējo platību šā būvnormatīva 169.1., 169.2. un 169.3 apakšpunktā minētajās telpās var samazināt uz 25 %.  Veidojot neautomātisko dūmu un karstuma izvades sistēmu ar dūmu lūkām:   * paredz vismaz vienu dūmu lūku aizsargājamās telpas grīdas platībai 400 m2; * attālums starp dūmu lūkām nepārsniedz 20m; * attālums no dūmu lūkas līdz ugunsdrošajai sienai nav mazāks par 5m - *jaunas prasības, kas iepriekš nebija noteiktas.*   Daudzdzīvokļu ēkās automātiskajām gaisa virsspiediena sistēmām un automātiskajām dūmu un karstuma izvades sistēmām paredz automātisko vadību no automātiskās ugunsgrēka atklāšanas un trauksmes signalizācijas sistēmas ugunsgrēka detektoriem, kas reaģē uz dūmiem un izvietotas koplietošanas evakuācijas ceļos (gaiteņos, ugunsdrošības priekštelpās, liftu priekštelpās, kāpņu telpās, aizsargātos evakuācijas ceļos) un manuālo tālvadību no automātiskās gaisa virsspiediena sistēmas un automātiskās ugunsgrēka atklāšanas un trauksmes signalizācijas sistēmas manuālajām iedarbināšanas ierīcēm, kas izvietotas koplietošanas evakuācijas ceļos katrā ēkas stāvā – *pārcelts LBN 211-15 45.punkts, to precizējot.*  Neautomātiskā ūdens ugunsdzēsības aizsega smidzināšanas intensitāte ir vismaz 0,5 l uz vienu metru skatuves portāla platuma, ja skatuves portāla augstums ir līdz 7,5 metriem, un 0,7 l uz vienu metru skatuves portāla platuma, ja skatuves portāls ir augstāks par 7,5 metriem.  Neautomātiskajam ūdens ugunsdzēsības aizsegam, kas aizsargā ailas starp skatuvi ar šņorbēniņiem un zāli ar 800 un vairāk stacionārām sēdvietām, ir manuālā tālvadība (elektriskā vai hidrauliskā vadība) no skatuves planšetes, dežūrtelpas, sūkņu vai vadības mezglu telpas - *pārcelts no LBN 208-15 6.pielikums.*  Atsauce uz spēkā neesošu standartu aizstāta ar spēkā esošu standartu LVS 187:2020 ”Nacionālās prasības ugunsdzēsības hidrantu projektēšanai, izbūvei, nodošanai ekspluatācijā un ekspluatācijai””.  Veikti precizējumi LBN 201-15 1.tabulā attiecībā uz ugunizturības rādītāju, tabula papildināta ar atsaucēm un piezīmēm. Ir papildināta 5.tabulas 3.piezīme ar prasību, ka siltumizolācijas sistēmai ar ārējo apdari, kurai ir vismaz B-s1,d0 ugunsreakcijas klase, ugunsdrošu atdalošo joslu izbūve nav nepieciešama.  ***Prasības, kuras pārceltas uz Noteikumu projektu LBN 221-15***  Atsauce uz spēkā neesošu standartu aizstāta ar spēkā esošu standartu LVS 187:2020 ”Nacionālās prasības ugunsdzēsības hidrantu projektēšanai, izbūvei, nodošanai ekspluatācijā un ekspluatācijai””.  Būvēs ar automātisko ūdens ugunsdzēsības sistēmu, ugunsdzēsības sūkņu stacijā, starp ugunsdzēsības sūkņiem un trauksmes vārstiem, paredz divus ūdens ievadus, kas paredzēti ūdens padošanai sistēmā no būves ārpuses ar ugunsdzēsības tehnikas palīdzību. Ūdens ievadu diametrs ir 80 mm, un tie aprīkoti ar vienvirziena vārstiem. Pieslēgumus ūdens padošanai izvieto ārpus būves uz ēkas ārsienas. Pieslēgumus nodrošina ar 80 mm diametra ”Bogdanova” tipa savienotājgalviņām– *pārcelta prasība no LBN 208-11 6.pielikuma, to precizējot un, lai nedublētos ar LBN 201-15 noteikto prasību tā pārcelta uz LBN 221-15.*  Prasība par to, ugunsdzēsības krānus izvieto speciālos brīvi atveramos skapjos, nišās vai atklāti 1,20 m – 1,50 m augstumā virs telpas grīdas līmeņa. Izvietojot krānus atklāti, ugunsdzēsības šļūteni ar stobru izvieto speciālajā ierīcē – *pārcelta no LBN 208-11 6.pielikuma, to precizējot.*  Iekšējam ūdensapgādes tīklam jānodrošina summārais aprēķinātais ūdens patēriņš, kas nepieciešams stacionāro ugunsdzēsības sistēmu darbībai, kuri darbojas vienlaicīgi – *prasība pārcelta no LBN 208-15 6.pielikuma, to precizējot.*  Veikts LBN 221-15 papildinājums ar 2 jauniem punktiem: Ugunsdzēsības sūkņu elektroapgādes kabeļiem nodrošina darbspējas automātisku kontroli.  Ugunsdzēsības sūknim un elektroaizbīdnim, kas izvietots uz ūdens ievada apvadlīnijas, nodrošina vadības ķēžu darbspējas automātisku kontroli.  ***Prasības, kuras pārceltas uz Noteikumu projektu LBN 231-15***  Būvnormatīva LBN 231-15 "Dzīvojamo un publisko ēku apkure un ventilācija" noteiktās prasības attiecas uz dzīvojamām un publiskām ēkām, kuras ir noteiktas Ministru kabineta 2018.gada 12.jūnija noteikumos Nr.326 “Būvju klasifikācijas noteikumi”.  Attiecībā uz esošā LBN 231-15 terminiem (tie netiek grozīti) norādām, ka centrālapkures katli ir paredzēti dzīvojamo māju, biroju, ražošanas telpu apkurei un sildīšanai. Pie centrālapkures katlu iekārtām pieskaitāmi sūkņi, ūdens mīkstināšanas iekārtas, siltummaiņi, aizbīdņi, ventīļi u.c. iekārtas, kas nodrošina katla darbību. Savukārt centrālapkures sistēmas, centralizētās siltumapgādes sistēmas ietver sevī katlu iekārtas, sildķermeņus.  Individuālo dzīvojamo ēku apsildīšanā priekšroka dodama ekonomiski pamatotām apkures sistēmām, kas nodrošina vietējā kurināmā vai atjaunojamo energoresursu izmantošanu – *prasība pārcelta no LBN 211-15 98.punkta, to precizējot.*  Precizēts LBN 231-15 16.punkts pēc Vides aizsardzības un reģionālās attīstības ministrijas lūguma, ietverot šajā punktā atsauci uz vides aizsardzības normatīvajiem aktiem, galvenokārt uz likuma “Par piesārņojumu” 14.panta otro daļu, kā arī uz šī deleģējuma pamata izdotie vides aizsardzības normatīvie akti jeb pašvaldības saistošie noteikumi. Jāņem vērā, ka pēc grozījumu Enerģētikas likumā stāšanās spēkā LBN 231-15 16.punktā būs jāveic grozījumi atbilstoši Enerģētikas likumam.  Veicot grozījumus Enerģētikas likumā, tiks stiprināta centralizētās siltumapgādes sistēmu un veicināta atjaunojamo energoresursu, kā arī ne-emisiju energoresursu izmantošana centralizētajā siltumapgādes sistēmā un individuālajā siltumapgādes sistēmā, vienlaikus veicinot efektīgāku infrastruktūru izmantošanu, iespēju autonomiem ražotājiem nodot tīklā savām vajadzībām saražoto, bet neizmantoto enerģiju un iespēju komersantiem noteikt zemākus tarifus, nekā Sabiedrisko pakalpojumu regulēšanas komisija.  Ņemot vērā, ka pašvaldības ir atbildīgas par pašvaldības ēku energoefektivitātes uzlabošanu, par centralizētās siltumapgādes sistēmas attīstību, par nosacījumiem individuālai un lokālai siltumapgādei, lai veicinātu pašvaldību iesaisti videi un klimatam draudzīgā attīstībā, veicot grozījumus Enerģētikas likumā, pašvaldībām tiks piešķirts deleģējums to saistošajos noteikumos ierobežot personas tiesības izvēlēties siltumapgādes risinājumus, tai skaitā noteikt pienākumu pieslēgties centralizētajai siltumapgādei, ja tas ir ekonomiski un tehniski pamatots vai izvēlētā alternatīva ir no atjaunojamiem energoresursiem, vai izvēlētais individuālais siltumapgādes risinājums nav bezizmešu. Šāds deleģējums pašvaldībai ļautu sekmēt “Latvijas Nacionālā enerģētikas un klimata plānu 2021.-2030.gadam” vides un klimata mērķu izpildi, veicinot nosprausto Zaļo kursu un dekarbonizācijas jautājumus. Palielinoties lietotāju skaitam centralizētajā siltumapgādes sistēmā, tas veicinātu arī izmaksu par siltumapgādi samazināšanu gala lietotājiem. Vērtējot sabiedrības kopīgos ieguvumus, tiktu veicināta vairāku “Latvijas Nacionālā enerģētikas un klimata plānu 2021.-2030.gadam” mērķu izpilde, sniegts labums sabiedrībai, veicinot pieejamākus enerģijas risinājumus, uzlabota gaisa kvalitāte.  Daudzdzīvokļu ēkās ūdens centrālapkures sistēmu projektē kā divcauruļu apkures sistēmu, kas ir kopēja visai ēkai vai ēkas daļai. Var projektēt patstāvīgu apkures sistēmu atsevišķi katram dzīvoklim (stāvam). Ūdens apkures sistēmās ieteicams paredzēt piespiedu cirkulāciju *– pārcelts no LBN 211-15 101.punkts.*  Ja daudzdzīvokļu ēkas ūdens centrālapkures sistēmas turpgaitas un atpakaļgaitas sadalošie cauruļvadi izvietoti ēkas pagrabā, apkures sistēmas stāvvadiem ieteicams paredzēt spiediena regulatorus – *pārcelts LBN 211-15 103.punkts*.  Dzīvojamo ēku norobežojošo konstrukciju aprēķinu veic, pamatojoties uz telpu iekšējā gaisa temperatūru un ventilācijas gaisa apmaiņas apjomu atbilstoši šā būvnormatīva [3.pielikumā](https://likumi.lv/ta/id/275016#piel2) noteiktajām prasībām. Telpu iekšējā gaisa relatīvais mitrums – 55 % - pārcelts – *pārcelts LBN 211-15 104.punkts un 2.pielikums, tos precizējot. D*zīvokļa stūra telpā temperatūrai jābūt par 2°C augstākai, nekā norādīts 3. pielikumā, bet gaisa temperatūra lifta mašīntelpā siltajā gadalaikā nedrīkst būt augstāka par 40° C – *pārceltas LBN 211-15 2.pielikuma piezīmes.*  Ir precizēts LBN 231-15 48.punkts, lai nepārprotami būtu saprotams, ka LBN 231-15 1.pielikuma 2.tabulas prasības neattiecas uz ugunsdrošības atkāpēm dūmkanāliem un dūmeņiem, ja tā ražotājs noteicis citādi.  Ja telpās ir dabiskais apgaismojums, projektē dabisko vēdināšanu caur atveramām logu vērtnēm vai citām ietaisēm tā, lai nodrošinātu vienreizēju gaisa apmaiņu stundā - *prasība pārcelta no LBN 211-15 105.punkts.*  Virtuves, tualetes, vannas istabas un dušas telpas vēdināmas caur dabīgās nosūces kanāliem - *prasība pārcelta no LBN 211-15 107.punkts.*  Ja dūmvads paredzēts dūmgāzu novadīšanai no siltuma ģeneratoriem, to nedrīkst izmantot par ventilācija - *prasība pārcelta no LBN 211-15 108.punkts.*  Daudzdzīvokļu ēkās viena dzīvokļa vietējās izvadventilācijas kanālus var apvienot vienā kanālā, kuru pievieno visas ēkas kopējam kanālam tādā līmenī, kas ir vismaz divus metrus augstāks par apkalpojamo telpu līmeni - *prasība pārcelta no LBN 211-15 109.punkts.*  Ventilācijas kanālus no virtuvēm, tualetēm, vannas istabām, dušas telpām un pieliekamajiem nedrīkst apvienot ar ventilācijas kanāliem no garāžām un telpām, kurās ievietoti siltuma ģeneratori - *prasība pārcelta no LBN 211-15 110.punkts.*  Publiskajām telpām projektē autonomas ventilācijas un gaisa kondicionēšanas sistēmas atbilstoši to paredzētās izmantošanas normatīviem un tehnoloģiskajām prasībām. Projektējot publiskās telpas dzīvojamā ēkā, ieteicams veidot autonomas apkures sistēmas.  Ja tiek izmantots cietais kurināmais, ūdens sildītāju un mazgabarīta apkures katlu dzīvokļa apkurei un karstā ūdens sagatavošanai var ierīkot dzīvokļa virtuvē vai atsevišķā telpā, kurā ir dabiskais apgaismojums - *pārceltas prasības no LBN 211-15 105-114.punktam.*  Papildināts būvnormatīvs ar 3.pielikumu par iekšējo gaisa temperatūra un ventilācijas gaisa apmaiņas apjomu dzīvojamo ēku telpās *– pārcelts LBN 211-15 2.pielikums.*  Esošā LBN 231-15 109.punktā (punkts netiek grozīts) ir minēts termins “putekļu koncentrācija”. Sniedzam sekojošu skaidrojumu. Gaisā suspendētās cietās daļiņas (PM) ir plaši izplatīts gaisa piesārņotājs, kuru veido cieto un šķidro daļiņu suspensija gaisā. Būtisks indikators ietekmei uz veselību ir daļiņu masas koncentrācija un daļiņu izmēri ar diametru <10µm (PM10) un <2,5µm (PM2,5) – ultrasmalkās daļiņas. Lielākajā Eiropas daļā PM2,5 veido apmēram 50-70% no PM10. Jāņem vērā, ka ultrasmalkās daļiņas (0,1-1µm) var palikt atmosfērā vairākas dienas vai nedēļas un veidot pārrobežu gaisa piesārņojumu.  Valsts SIA “Latvijas Vides, ģeoloģijas un meteoroloģijas centrs” izstrādātā [Valsts rīcības programma, lai samazinātu smalko daļiņu PM2.5 emisiju valstī un to radīto negatīvo ietekmi uz cilvēku veselību](https://www.meteo.lv/fs/CKFinderJava/userfiles/files/Vide/Gaiss/Gaisa_kvalitate/Parskati/PM25_RicibasProgramma_LVGMC.pdf). [Par gaisā suspendētām cietām daļiņām (PM)](https://www.vi.gov.lv/lv/suspendeto-cieto-dalinu-ietekme) skaidrojums.  Pamatojoties uz Informatīvā ziņojuma "Par priekšlikumiem gaisa kvalitātes uzlabošanai izglītības iestādēs ar mērķi mazināt Covid-19 inficēšanas risku" TA-2522, MK sēdes protokola Nr. 86 4.§ 7.punktu:  7. Ekonomikas ministrijai, izstrādājot Latvijas būvnormatīvu LBN 200-20 "Vispārīgas prasības būvēm" (VSS-808) un sagatavojot grozījumus ar to saistītajos Latvijas būvnormatīvos - grozījumus Ministru kabineta 2015.gada 16.jūnija noteikumos Nr.310 "Noteikumi par Latvijas būvnormatīvu LBN 231-15 "Dzīvojamo un publisko ēku apkure un ventilācija"" (VSS-811) paredzēt obligātu centralizētas mehāniskās ventilācijas sistēmas izbūvi izglītības iestāžu ēkās jaunas būvniecības vai pārbūves (ja tehniski iespējams) gadījumā.  Tāpēc LBN 231-15 papildināts ar jaunu punktu, kurā obligāta prasība jaunas izglītības iestādes būvniecības gadījumā ir centralizētas mehāniskās ventilācijas sistēmas izbūve.  ***Prasības, kuras pārceltas uz Noteikumu projektu LBN 261-15***  Noteikumi papildināti ar pārejas perioda nosacījumiem.  Dzīvojamās ēkas būvniecības ieceres dokumentācijā paredz ēkas pieslēgšanu elektriskajiem tīkliem, telpu un ārējo ieeju apgaismošanu, sadzīves elektrotehnisko iekārtu un citu nepieciešamo elektroietaišu pieslēgšanas iespēju atbilstoši elektrotehnisko normatīvu prasībām – *prasība* *pārcelta no LBN 211-15 117.punkts.*  Būvnormatīvs papildināts ar atsevišķu nodaļu – prasībām elektromobilitātei - Publiskās ēkās ar vairāk kā 10 autostāvvietām paredz vismaz vienu elektrotransportlīdzekļu uzlādes punktu, kā arī katrai piektajai autostāvvietai paredz kanālus elektrības kabeļiem, lai nepieciešamības gadījumā varētu ierīkot elektrotransportlīdzekļu uzlādes punktus. Šīs prasības piemēro arī ar publisko ēku funkcionāli saistītu, bet ārpus šīs ēkas esošu autostāvvietu projektēšanai. Pārbūves gadījumā šīs prasības piemēro attiecībā uz pārbūvējamo daļu, ja šī daļa ir paredzēta autostāvvietām – *pārcelts no LBN 208-15 89.1 un 89.2**punkti.* |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Būvnormatīva regulējums attiecas uz būvniecības ieceres ierosinātājiem un izstrādātājiem. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistītie tiesību akti:   * Ministru kabineta 2015.gada 30.jūnija noteikumi Nr.333 “Noteikumi par Latvijas būvnormatīvu LBN 201-15 "Būvju ugunsdrošība"”; * Ministru kabineta 2015.gada 30.jūnija noteikumi Nr.332 “Noteikumi par Latvijas būvnormatīvu LBN 221-15 "Ēku iekšējais ūdensvads un kanalizācija"”; * Ministru kabineta 2015.gada 16.jūnija noteikumi Nr.310 “Noteikumi par Latvijas būvnormatīvu LBN 231-15 "Dzīvojamo un publisko ēku apkure un ventilācija"”; * Ministru kabineta 2015.gada 9.jūnija noteikumos Nr.294 “Noteikumi par Latvijas būvnormatīvu LBN 261-15 "Ēku iekšējā elektroinstalācija"”.   Noteikumu projektu LBN 201-15, Noteikumu projektu LBN 221-15, Noteikumu projektu LBN 231-15, Noteikumu projektu LBN 261-15 ir nepieciešamība apstiprināt vienlaicīgi ar Ministru kabineta noteikumu “Būvju vispārīgo prasību būvnormatīva LBN 200-21” projektu, jo Latvijas būvnormatīvi - LBN 208-15 „Publiskas būves” (apstiprināts ar Ministru kabineta 2015.gada 30.jūnija noteikumiem Nr.331) un LBN 211-15 “Dzīvojamās ēkas” (apstiprināts ar Ministru kabineta 2015.gada 30.jūnija noteikumiem Nr.340) zaudēs spēku un to normas attiecībā uz ugunsdrošību un inženiertīkliem tiek pārnestas uz šo projektu. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Noteikumu projektu un dotu iespēju izteikt par to viedokli, Noteikumu projekts un tā anotācija 2020. gada 12.maijā tika ievietoti Ekonomikas ministrijas tīmekļvietnē un Ministru kabineta tīmekļvietnē, sadaļā “Sabiedrības līdzdalība” https://www.em.gov.lv/lv/par\_ministriju/sabiedribas\_lidzdaliba/diskusiju\_dokumenti/, aicinot sabiedrības pārstāvjiem rakstiski sniegt viedokli par noteikumu projektiem līdz 2020. gada 26.maijam. |
| 2. | Sabiedrības līdzdalība projekta izstrādē | Priekšlikumus sniedza Latvijas Būvinženieru savienība, Latvijas Siltuma, gāzes un ūdens tehnoloģijas inženieru savienība, Valsts ugunsdzēsības un glābšanas dienests, Latvijas Arhitektu savienība, AS “Sadales tīkls”. |
| 3. | Sabiedrības līdzdalības rezultāti | Sabiedrības pārstāvju izteiktie priekšlikumi bija par gaisa apmaiņas risinājumiem, par pārceltajiem punktiem no LBN 208-15 attiecībā uz ugunsdrošības prasībām publiskām būvēm, par automātiskās ugunsdzēsības sistēmas ūdens sprinkleru vai drenčeru, kas veic aizsardzību uz noteiktu telpas platību, par elektriskām plītīm ēkās virs 10 stāvu augstuma. Priekšlikumi ir izskatīti, precizēti, lai radītu to nepārprotamu piemērošanu un ietverti Noteikumu projektos LBN 201-15. LBN 221-15, LBN 231-15 un LBN 261-15. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. |
| 3. | Cita informācija | Nav |

Iesniedzējs:

Ekonomikas ministrs J. Vitenbergs

Vīza:

Valsts sekretārs E. Valantis

Vīksna, 67013140

Marija.Viksna@em.gov.lv